Predkladacia správa

Návrh zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov a o zmene a doplnení niektorých zákonov, sa predkladá na základe Plánu legislatívnych úloh vlády Slovenskej republiky              na rok 2006 z dôvodu povinnosti transpozície smernice Rady 2004/83/ES z 29. apríla 2004 o minimálnych ustanoveniach pre oprávnenie a postavenie štátnych príslušníkov tretej krajiny alebo osôb bez štátneho občianstva ako utečencov alebo  osôb, ktoré inak potrebujú medzinárodnú ochranu, a  obsah poskytovanej ochrany (tzv. kvalifikačná smernica).

V súvislosti s touto smernicou bude ťažisko jej realizácie na Ministerstve vnútra Slovenskej republiky, ktoré v rámci konania o udelenie azylu  bude povinné posudzovať              aj oprávnenosť cudzincov na poskytovanie doplnkovej ochrany, vrátane následnej starostlivosti o túto kategóriu osôb.

	Predmetný návrh zákona nepredpokladá zvýšené nároky na štátny rozpočet,                      na rozpočty obcí alebo rozpočty vyšších územných celkov, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, vplyv na tvorbu nových pracovných miest, ani na podnikateľské prostredie. Vplyv na zamestnanosť sa predpokladá iba malý. 

Predkladaný návrh je v súlade s  Ústavou Slovenskej republiky, zákonmi                          a medzinárodnými zmluvami, ktorými je Slovenská republika viazaná a ktoré upravujú problematiku azylu.
	
	Predkladaný návrh zákona bol predmetom riadneho medzirezortného konania. Vyhodnotenie pripomienkového konania je uvedené v prílohe.

	Návrh predmetného zákona bol 5. augusta 2006 prerokovaný v Legislatívnej rade vlády Slovenskej republiky a uplatnené pripomienky sú v predkladanom návrhu zapracované.